SKRIFTLIG FORESPØRGSEL P-0043/01

af María Rodríguez Ramos (PSE) til Kommissionen

(16. januar 2001)

Om: Destruktion af døde drøvtyggere som led i bekæmpelsen af BSE

Kommissionen formodes via medierne at have hørt om dumpningen af mere end 300 kreaturer i en gammel kvartsmine i Mesía i Galicien, hvis hjernevæv ikke er blevet underkastet nogen analyse.

Denne krænkelse af fællesskabslovgivningen er så meget desto mere alvorlig, fordi den skyldige part netop er den autonome regions myndigheder, idet Galiciens regionalregering pålagde den selvsamme virksomhed, som havde foretaget dumpningen, at bortskaffe de døde kreaturer med henblik på senere forbrænding.

Den spanske landbrugsminister har på alarmerende vis forholdt sig passivt i forbindelse med denne skandale og dermed vist, at han ikke agter at træffe nogen foranstaltninger rettet mod regionalregeringen, idet den ifølge den spanske minister ikke har begået nogen fejl i forbindelse med bekæmpelsen af BSE.

Kommissionen bedes oplyse følgende på baggrund af den kendsgerning, at BSE-patogenet kan overleve mange år i jorden:

1. Hvilke sundhedsmæssige følger vil de nedgravede dyrekroppe kunne få for forbrugerne i kommunen Mesía?

2. Hvorledes kontrollerer Kommissionen, om medlemsstaterne på korrekt vis gennemfører de foranstaltninger til bekæmpelse af BSE, som Rådet har vedtaget?

3. Agter Kommissionen at indføre en foranstaltninger, som i denne alvorlige krisesituation forhindrer en fremgangsmåde, der er i direkte modstrid med de foranstaltninger, som EU har vedtaget?

Svar afgivet på Kommissionens vegne af David Byrne

(2. marts 2001)

1. Kommissionen er af den opfattelse, at den eventuelle risiko skal vurderes af de spanske myndigheder, bl.a. under hensyntagen til lokale faktorer, såsom geologiske forhold, vandindvindingsområder til drikkevand og risiko for spildevandsudledning i flodsystemerne.

2. Eksperter fra Kommissionens Levnedsmiddel- og Veterinærkontor (FVO) udfører regelmæssigt kontrol på stedet i alle medlemsstaterne for at afprøve, om fællesskabslovgivningen vedrørende bovin spongiform encephalopati (BSE) og lign. gennemføres korrekt. FVO har gennemført tre besøg i Spanien fra september 1998 til april 2000 om BSE-relaterede emner. Rapporterne fra disse besøg er blevet offentliggjort på webstedet for Generaldirektoratet for Sundhed og Forbrugerbeskyttelse. Kommissionen har for nylig iværksat en række opfølgende besøg i medlemsstaterne. I den sammenhæng fandt der et besøg sted i Spanien fra den 11.-15. december 2000, og rapporten herom er i øjeblikket under udarbejdelse.

I marts 2001 finder der en ny række besøg sted i medlemsstaterne med henblik på at kontrollere gennemførelsen af den lovgivning, der for nylig blev vedtaget af Rådet, og som trådte i kraft den 1. januar 2001.

3. Kommissionens politik med hensyn til folke- og dyresundhed er at opretholde en høj grad af årvågenhed for at sikre, at medlemsstaterne fuldt ud opfylder deres forpligtelser i henhold til fællesskabslovgivningen.

Såfremt Kommissionen på baggrund af indhentede oplysninger får den opfattelse, at en medlemsstat ikke opfylder sine forpligtelser, er Kommissionen rede til at træffe de nødvendige forholdsregler inden for sine beføjelser for at sikre, at fællesskabslovgivningen overholdes. Hvor det måtte være relevant, kan disse forholdsregler omfatte indledningen af en overtrædelsesprocedure i henhold til artikel 226 (tidligere artikel 169) i EF-traktaten.